钦定古今图书集成/明伦汇编/皇极典/第232卷 > 《圣人无名赋》王禹偁
## 钦定古今图书集成/明伦汇编/皇极典/第232卷 > 《圣人无名赋》王禹偁

圣人执大象，体乾元，虽有教以及下，故无名于自尊。
仰之弥高，虽配乃神之号。为而不有，奚矜“惟睿”之言。
原夫先天之谓道，体道之谓圣，所以居域中之大，所
以为天下之正。惟澹惟默，固抱璞以含章；不识不知，
岂命氏而考姓。所谓上德不德，无为不为。其作也万
物斯睹，其用也百姓弗知。难审之于耳目，徒象之于
希夷。亦犹微妙者神焉，盖强而名矣；苍黄者天也，但
据远视之徒，观其妙有群生，躬临大宝。宁钻燧以启
祚，岂巢居而建号？聪明尽黜，罔求濬哲之褒；绩用弗
彰，但守虚无之道。得非丧天下于华胥，得寰中于道
枢。蛇身牛首兮，非吾之耦；云官鸟纪，莫我为徒。孰跻
王而黜霸？孰追尧而禅虞？其或稽之以《帝箓皇图》，则
视之若无；求之以温恭允塞，则名之莫得。其何必位
栗陆氏以居尊，据轩辕氏而启国者哉？所谓“莫之与
京，无得而称。”探至颐以为用，曷常名而足征。尼父复
生，欲宪章而何取？子长虽在，思纪列以无能。今我后
尚黄老以君临，阐清净而化下。仰徽号于睿圣，扇元
风于华夏。有以见圣“无名兮神无功。”信大人之造也。